CELEX: 32010D0721(02)
Language: sk
Date: 2010-07-20 00:00:00
Title: Rozhodnutie Komisie z  20. júla 2010 , ktorým sa zriaďuje Skupina používateľov finančných služieb

21.7.2010   
            
            
               SK
            
            
               Úradný vestník Európskej únie
            
            
               C 199/12
            
         ROZHODNUTIE KOMISIE
   z 20. júla 2010,
   ktorým sa zriaďuje Skupina používateľov finančných služieb
   2010/C 199/02
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:
   
               (1)
            
            
               Jedným z hlavných cieľov Únie je zaistiť náležité fungovanie vnútorného trhu, ktorého významnou súčasťou sú finančné služby.
            
         
               (2)
            
            
               Komisia v súlade so zásadami lepšej právnej úpravy pripisuje veľký význam zaisteniu pomerného zastúpenia používateľov vo všetkých fázach vývoja svojej politiky v oblasti finančných služieb. Na tento účel musí siahnuť po odborných vedomostiach špecialistov v poradnom orgáne.
            
         
               (3)
            
            
               V oznámení Komisie zo 4. marca 2009 s názvom Stimuly na oživenie hospodárstva (1) sa uvádza, že Komisia zaistí intenzívnejšie zohľadnenie názorov európskych investorov, pokiaľ ide o všetky finančné otázky.
            
         
               (4)
            
            
               Útvary Komisie zriadili v roku 2004 Fórum používateľov finančných služieb (FIN-USE) s cieľom zabezpečiť začlenenie odborných vstupov podávaných z perspektívy používateľov do procesu vytvárania politiky Európskej komisie v oblasti finančných služieb, aby tak bolo možné dosiahnuť aktívnejšiu a informovanú účasť používateľov. Druhé trojročné funkčné obdobie tohto fóra skončí v júni 2010.
            
         
               (5)
            
            
               Útvary Komisie zriadili v roku 2006 Skupinu spotrebiteľov finančných služieb (FSCG – Financial Services Consumer Group) ako podskupinu existujúcej Európskej poradnej skupiny spotrebiteľov (ECCG – European Consumer Consultative Group) s cieľom spojiť zástupcov spotrebiteľských organizácií z každého členského štátu, aby diskutovali o politikách v oblasti finančných služieb a návrhoch, ktoré majú pre spotrebiteľov zvláštny význam. Úvodné trojročné funkčné obdobie skupiny skončilo v novembri 2009.
            
         
               (6)
            
            
               FIN-USE poskytuje Komisii kvalitné poradenstvo, čím zohráva dôležitú úlohu pri sprostredkovaní perspektívy používateľov finančných služieb. Členovia fóra FIN-USE sa takisto zúčastňujú na dialógu s mnohými zainteresovanými stranami, pričom užitočne prispievajú k šíreniu názorov používateľov finančných služieb, čím zlepšujú celkovú kvalitu rozhodovacieho procesu.
            
         
               (7)
            
            
               FSCG sa ukázala byť užitočným kanálom na komunikáciu s vnútroštátnymi a európskymi spotrebiteľskými združeniami a pozornosť nasmerovala na špecifické problémy, o ktoré by sa spotrebitelia mohli zaujímať.
            
         
               (8)
            
            
               Existuje potreba ďalej koordinovať vstupy používateľov finančných služieb a rozšíriť možnosti spotrebiteľov a individuálnych investorov, t. j. fyzických osôb, ktoré investujú mimo svojej obchodnej, podnikateľskej alebo profesijnej činnosti, prispievať k iniciatívam v tejto oblasti. Toto rozhodnutie sa prijalo vzhľadom na skúsenosti, ktoré Komisia získala, pokiaľ ide o činnosť FIN-USE a FSCG, externé posudzovanie fungovania oboch orgánov a význam politík EÚ v oblasti finančných služieb pre život občanov.
            
         
               (9)
            
            
               Je preto potrebné zriadiť Skupinu používateľov finančných služieb a vymedziť jej úlohy, zloženie a štruktúru, a to prostredníctvom formálneho právneho aktu.
            
         
               (10)
            
            
               Skupina by sa mala skladať z odborníkov na finančné služby, ako napr. jednotlivcov vymenovaných na zastupovanie záujmov spotrebiteľov, individuálnych investorov alebo mikropodnikov, ale aj jednotlivých odborníkov, ktorí dôkladne poznajú najmä potreby a priority používateľov v oblasti finančných služieb, ako napr. právnikov zastupujúcich spotrebiteľov, zástupcov zamestnancov alebo pracovníkov alebo predstaviteľov akademickej obce. Z geografického hľadiska by v skupine mala byť primerane zastúpená celá Únia.
            
         
               (11)
            
            
               Skupina by mala Komisii pomáhať pri príprave a monitorovaní politík v oblasti finančných služieb, ktoré by mohli mať vplyv na používateľov finančných služieb. Mala by zabezpečiť kvalitné odborné vstupy do iniciatív Komisie v oblasti finančných služieb pochádzajúce od zástupcov používateľov finančných služieb a jednotlivých odborníkov na finančné služby.
            
         
               (12)
            
            
               Vzhľadom na dosiahnutie cieľov, ktorými sú ďalšia koordinácia vstupov používateľov finančných služieb a rozšírenie možností spotrebiteľov, individuálnych investorov a mikropodnikov prispievať k iniciatívam v oblasti finančných služieb, je vhodné poskytnúť skupine primeranú finančnú podporu, a to formou ročných odmien pre jej členov, uhradenia cestovných nákladov a nákladov na ubytovanie a rozpočtu určeného na výskum.
            
         
               (13)
            
            
               Členovia skupiny by vzhľadom na potrebu zmobilizovať medzi neprofesionálnymi aktérmi finančného sektora čo najväčšie množstvo odborných vedomostí, vzhľadom na odmeny členom podobných orgánov na vnútroštátnej úrovni a vzhľadom na ročné odmeny v rámci FIN-USE a ich pravidelnú revíziu mali dostávať ročnú odmenu, aby sa zaistilo, že budú mať primerané zdroje na poskytovanie podstatných vstupov Komisii. Táto činnosť zodpovedá pracovnému zaťaženiu v objeme približne 35 dní plus účasti na zasadnutiach skupiny.
            
         
               (14)
            
            
               Vzhľadom na skutočnosť, že umožnenie plnenia úloh skupiny si môže vyžadovať externý výskum, môže Komisia na tento účel prideliť skupine na jej žiadosť rozpočet na výskum, ak uzná opodstatnenosť takejto žiadosti.
            
         
               (15)
            
            
               Bez toho, aby boli dotknuté bezpečnostné predpisy Komisie, ktoré na základe rozhodnutia 2001/844/ES, ESUO, Euratom (2) tvoria prílohu k rokovaciemu poriadku Komisie, je potrebné stanoviť pravidlá sprístupnenia informácií členmi skupiny.
            
         
               (16)
            
            
               S osobnými údajmi týkajúcimi sa členov skupiny by sa malo zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3),
            
         ROZHODLA TAKTO:
   Článok 1
   Skupina používateľov finančných služieb
   Týmto sa zriaďuje Skupina používateľov finančných služieb (ďalej len „skupina“).
   Článok 2
   Úlohy
   1.   Medzi úlohy skupiny patrí:
   
               a)
            
            
               poskytovanie poradenstva Komisii pri príprave právnych aktov a iných politických iniciatív, ktoré sa týkajú používateľov finančných služieb vrátane spotrebiteľov, individuálnych investorov a mikropodnikov;
            
         
               b)
            
            
               poskytovanie poznatkov, stanovísk a poradenstva týkajúcich sa praktického vykonávania takýchto politík;
            
         
               c)
            
            
               proaktívne sa snažiť identifikovať kľúčové otázky v oblasti finančných služieb, ktoré sa týkajú používateľov finančných služieb;
            
         
               d)
            
            
               prípadne a so súhlasom Komisie nadväzovať kontakty so zástupcami používateľov finančných služieb a ich zastupiteľskými orgánmi na vnútroštátnej úrovni a úrovni EÚ a poskytovať im informácie, a poskytovať informácie aj iným poradným skupinám, ktoré spravuje Komisia, ako napr. Skupine spotrebiteľov finančných služieb, Expertnej skupine pre trh platobných systémov, Expertnej skupine pre európske trhy a Expertnej skupine pre finančné vzdelávanie.
            
         2.   Otázky, vzhľadom na ktoré sa môže vyžiadať stanovisko skupiny, budú zahŕňať celú škálu otázok týkajúcich sa politiky v oblasti finančných služieb vrátane, ale nie výlučne, maloobchodného bankovníctva, spotrebných a hypotekárnych úverov, platobných prostriedkov a systémov, životného a neživotného poistenia, dôchodkov, retailových investičných produktov, trhov cenných papierov a dohľadu nad finančným trhom.
   Článok 3
   Členstvo – vymenovanie
   1.   Skupina pozostáva z 20 členov, z ktorých minimálne 11 zastupuje záujmy spotrebiteľov a individuálnych investorov špecifikovaných v odseku 2 písm. a) a b) tohto článku.
   2.   Komisia vydá výzvu na vyjadrenie záujmu a následne vymenuje členov. Členmi sú:
   
               a)
            
            
               jednotlivci vymenovaní na zastupovanie záujmov spotrebiteľov alebo
            
         
               b)
            
            
               jednotlivci vymenovaní na zastupovanie záujmov individuálnych investorov, alebo
            
         
               c)
            
            
               jednotlivci vymenovaní na zastupovanie záujmov mikropodnikov vymedzených v odporúčaní Komisie 2003/361/ES (4) s výnimkou podnikov, ktorých hlavnou podnikateľskou činnosťou je poskytovanie finančných služieb, alebo
            
         
               d)
            
            
               jednotliví odborníci na oblasť finančných služieb z perspektívy používateľov finančných služieb s výnimkou jednotlivcov, ktorí sú v súčasnosti zamestnancami odvetvia finančných služieb alebo ktorí konajú v jeho mene.
            
         3.   Členovia vybraní na základe odseku 2 písm. d) tohto článku sa vymenujú tak, aby konali samostatne.
   4.   Funkčné obdobie členov skupiny predstavuje tri roky. Funkčné obdobie sa môže dvakrát predĺžiť.
   5.   Členov, ktorí už nedokážu účinne prispievať k práci v skupine, ktorí sa vzdajú členstva alebo nespĺňajú podmienky stanovené v odsekoch 2 a 3 tohto článku alebo v článku 339 zmluvy, možno na zostávajúce funkčné obdobie odvolať alebo nahradiť.
   6.   Členovia vymenovaní tak, aby konali samostatne, každoročne podpisujú záväzok, že budú konať vo verejnom záujme, a vyhlásenie, v ktorom uvedú, či existujú akékoľvek záujmy, ktoré by mohli ohroziť ich objektívnosť, alebo či takéto záujmy neexistujú.
   7.   Mená členov sa uverejnia v zozname expertných skupín Komisie a na príslušných webových stránkach Komisie.
   8.   Mená členov sa zhromažďujú, spracúvajú a uverejňujú v súlade s nariadením (ES) č. 45/2001.
   Článok 4
   Činnosť skupiny
   1.   Skupina si zo svojich členov jednoduchou väčšinou hlasov zvolí predsedu a podpredsedu. Funkčné obdobie tak predsedu, ako i podpredsedu predstavuje jeden rok. Obaja môžu byť opätovne vymenovaní.
   2.   Po dohode s Komisiou sa s cieľom preskúmať špecifické otázky môžu zriadiť podskupiny, a to za podmienok stanovených skupinou. Tieto podskupiny zanikajú hneď, ako splnia svoje mandáty.
   3.   Po dohode s Komisiou môže skupina prizvať odborníkov s osobitnými vedomosťami, aby sa podieľali na práci skupiny a podskupín.
   4.   Členovia skupiny a ich zástupcovia, ako aj prizvaní odborníci, sa riadia záväzkami služobného tajomstva stanovenými v zmluvách a ich vykonávacích predpisoch, ako aj pravidlami Komisie týkajúcimi sa bezpečnosti, pokiaľ ide o ochranu utajovaných skutočností EÚ podľa prílohy k rozhodnutiu 2001/844/ES, ESUO, Euratom. Komisia môže v prípade, ak sa nebudú riadiť týmito záväzkami, prijať všetky primerané opatrenia.
   5.   Skupina sa stretáva približne osemkrát ročne, zvyčajne v priestoroch Komisie v Bruseli, pričom formu a časový harmonogram jej zasadnutí určí Komisia. Na žiadosť členských štátov je možné, aby sa jedno zasadnutie ročne konalo v inom členskom štáte.
   6.   Funkciu sekretariátu skupiny vykonáva Komisia. Úradníci Komisie sa môžu zúčastňovať zasadnutí skupiny a jej podskupín.
   7.   Skupina prijme svoj rokovací poriadok na základe štandardného rokovacieho poriadku pre expertné skupiny.
   8.   Komisia môže na internete v oficiálnom jazyku dokumentu uverejniť akýkoľvek písomný výstup skupiny.
   Článok 5
   Odmeňovanie a výdavky
   1.   Členom skupiny sa za ich služby vypláca odmena vo výške 10 000 EUR ročne. Výška odmeny sa opätovne preskúma po 3 rokoch.
   2.   Výdavky sa hradia v rámci ročného rozpočtu, ktorý skupine pridelili príslušné útvary Komisie.
   3.   Cestovné výdavky a prípadné výdavky na pobyt, ktoré členom vznikli v súvislosti s činnosťou skupiny, hradí Komisia v súlade s ustanoveniami platnými v rámci Komisie. Komisia môže v prípade možnosti uhradiť cestovné výdavky pozvaných odborníkov a ich prípadné výdavky na pobyt ad hoc pod podmienkou získania predchádzajúceho súhlasu útvarov Komisie a v súlade s pravidlami Komisie týkajúcimi sa náhrad pre externých odborníkov.
   4.   Skupina môže v prípade potreby požiadať o vykonanie externého výskumu, aby bola schopná plniť svoje úlohy. V prípade, že Komisia považuje takúto žiadosť (takéto žiadosti) za opodstatnenú (opodstatnené), môže sa rozhodnúť uvoľniť na tento účel časť finančných prostriedkov z ročného rozpočtu na výskum, a to v maximálne výške 150 000 EUR. Komisia tento rozpočet spravuje v plnom súlade s príslušnými pravidlami a postupmi.
   
      V Bruseli 20. júla 2010
      
         
            Za Komisiu
         
         Michel BARNIER
         
            člen Komisie
         
      
   
   
      (1)  KOM(2009) 114 v konečnom znení.
   
      (2)  Ú. v. ES L 317, 3.12.2001, s. 1.
   
      (3)  Ú. v. ES L 8, 12.1.2001, s. 1.
   
      (4)  Ú. v. EÚ L 124, 20.5.2003, s. 36.